U-I-2/95
Natisni
Opravilna št.:
U-I-2/95
Datum odločitve:
5. 10. 1995
Objavljeno:
OdlUS IV, 94
ECLI:
ECLI:SI:USRS:1995:U.I.2.95
Akt:
Pravilnik o uporabi Zakona o prometnem davku (Ur. list RS, št. 6/92, 8/92, 29/92, 39/93 in 37/95 - odl. US) (ZPD), 1. odst. 39. čl.
Izrek:
Postopek za preizkus pobude za začetek postopka za oceno ustavnosti in zakonitosti prvega odstavka 39. člena Pravilnika o uporabi Zakona o prometnem davku se ustavi.
Evidenčni stavek:
Ustavno sodišče ustavi postopek, če so izpodbijane določbe predpisa prenehale veljati, v konkretnem primeru na podlagi odločbe Ustavnega sodišča o razveljavitvi.
Geslo:
Ustavitev postopka zaradi prenehanja veljavnosti izpodbijane določbe predpisa (zaradi razvljavitve po odločbi Ustavnega sodišča).
Prometni davke od izvoznih storitev.
Pravna podlaga:
Zakon o Ustavnem sodišču (ZUstS), 40. čl.
Opomba:
V obrazložitvi sklepa se ustavno sodišče sklicuje na svojo odločbo, št. U-I-38/95 z dne 22.6.1995.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Gospodarska družba Brodospas d.o.o., Koper
Datum vloge:
6. 1. 1995
Vrsta odločitve:
sklep
Vrsta rešitve:
ustavitev
Dokument:
US17545
Dokument v PDF obliki:
U-I-2-95.pdf
113 KB
Prenesite datoteko
U-I-2/95-5
5.10.1995
S K L E P
Ustavno sodišče je v postopku za preizkus pobude družbe Brodospas d.o.o., Koper, ki jo zastopa Josip Rugelj, odvetnik v Portorožu, na seji dne 5.10.1995
s k l e n i l o :
Postopek za preizkus pobude za začetek postopka za oceno ustavnosti in zakonitosti prvega odstavka 39. člena Pravilnika o uporabi Zakona o prometnem davku (Uradni list RS, št. 6/92, 8/92, 29/92, 39/93 in 37/95 - odl. US) se ustavi.
O b r a z l o ž i t e v
1. Pobudnik z vlogo z dne 5.1.1995 izpodbija zakonitost prvega odstavka 39. člena Pravilnika o uporabi Zakona o prometnem davku, češ da je v nasprotju s 5. točko 21. člena Zakona o prometnem davku (Uradni list RS, št. 4/92 in 71/93 - v nadaljevanju: ZPD). Po 5. točki 21. člena ZPD se davek od prometa storitev ne plačuje od izvoznih storitev. Za te storitve se po isti točki štejejo storitve, opravljene med osebami s sedežem v Republiki Sloveniji in med osebami s sedežem v tujini na podlagi pogodb, sklenjenih v skladu s predpisi Republike Slovenije in mednarodnimi pogodbami. Z določbo prvega odstavka 39. člena izpodbijanega pravilnika pa se za izvozne storitve štejejo storitve, kot so opredeljene z Zakonom, vendar z dodatkom, da mora biti storitev opravljena v tujini. Po mnenju pobudnika Pravilnik z izpodbijano določbo omejuje oprostitev plačevanja prometnega davka za izvozne storitve, kot jo uvaja ZPD, zato naj bi bil Pravilnik v nasprotju z Zakonom.
2. Med vodenjem postopka je podobno pobudo za oceno zakonitosti prvega odstavka 39. člena Pravilnika o uporabi Zakona o prometnem davku sprožila tudi družba BIRO 71 d.o.o., Ljubljana.
Ustavno sodišče je na navedeno pobudo z odločbo št. U-I-38/95 z dne 22.6.1995 (Uradni list RS, št. 37/95) razveljavilo izpodbijane določbe prvega odstavka 39. člena Pravilnika.
3. Ker so torej izpodbijane določbe Pravilnika na podlagi navedene odločbe prenehale veljati, je Ustavno sodišče postopek na pobudo podjetja Brodospas d.o.o., Koper ustavilo.
4. Ustavno sodišče je sprejelo ta sklep na podlagi 40. člena Zakona o Ustavnem sodišču (Uradni list RS, št. 15/94) v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek